  Майя Бывальцева 8-тӥ пӧсьтолэзе Татарстанысь Кукмор карын «Удмуртъёслэн вашкала «Чакара» гуръёссы» улосвылкуспо фольклор фестиваль ортчоз. Со сярысь ивортэ Удмуртиысь Калыкъёслэн эшъяськон юртсылэн пресс-службаез. Фестиваль радъяське удмурт кылэз, калыклэсь сям-йылолъёссэ утён но азинтон вылысь. Ужрадэ пыриськозы Удмуртиысь, Башкортостанысь, Татарстанысь, Марий Элысь, Пермь шаерысь, Свердловск, Киров но Томск улосвылъёсысь, Ханты-Мансийскысь, Санкт-Петербургысь, Москваысь удмурт фольклор коллективъёс. Фестивалез сӥё-дано усьтон ужрад Киндеркуль гуртысь спортъя огъетын 11 часын кутскоз. ВАТСАН «Камсьӧр удмуртъёслэн йӧскалык центрзы» огазеяськон кичӧлтэмъя но Удмуртиысь Кун Кенешлэн, Россилэн азьмуртэзлэн элькунысь мер приёмноез, Йӧскалык политикая министерство но Калыкъёслэн эшъяськон юртсы юрттэмен, «Удмуртъёслэн вашкала «Чакара» гуръёссы» фольклор фестиваль вить ар Удмуртиын ортчылӥз. 2010-тӥ арын улосвылкуспо инлык басьтӥз. 2015-тӥ арысен ужрад пӧртэм интыосын радъяськылэ. Нырысь ик куноосты пумитазы Башкортостанысь Калтасы муниципал кылдытэтын, 2016-тӥ арын «Чакара» Пермь шаерысь Куеда ёросын ортчиз. Тегъёс: Лулчеберет Удмуртия фестиваль йӧскалыклулчеберет удмуртъёс Татарстан кырӟан  